Har du husket å melde deg på vårt nyhetsbrev?

(Elbil24): Som Elbil24 har fortalt gjennom flere saker, er bilprodusenten Tesla i hardt vær flere steder i verden om dagen.

Selskapet har den siste tiden fått to søksmål mot seg i USA; ett på grunn av påstått feil på autopilot, og ett på grunn av struping av batteri og rekkevidde.

Et tredje kan også være på trappene i Finland, etter at det ble påvist avvik i lakken på Tesla Model 3.

Men også her hjemme viser det seg at ikke alle er like fornøyde med selskapet og bilene.

Tall fra Forbrukerrådet viser at det har kommet inn 113 klagesaker til nå i 2019. Dette er langt flere klager enn det som kom inn i hele 2018.

Høy tvistegrad

Elbil24 har fått en oversikt over klager på de ulike merkene første halvår 2019. Tallene viste at Tesla har fått 86 klager første halvår, og 113 til nå.

Bilprodusenten Toyota har kun fått tre klager mer, men til sammenligning kjører det nær 45.000 Teslaer på norske veier, mot nesten 345.000 Toyotaer.

Derfor har vi valgt å se på tvistegraden for bilmerkene, altså antall klager per 1000 bil, for å få et rettferdig sammenlikningsgrunnlag.

Oversikten over tvistegraden viser blant annet at Tesla har over åtte ganger flere klager per 1000 bil enn Toyota, og tre ganger flere klager per 1000 bil enn Audi.

BMW Audi Volkswagen Toyota Tesla (2019) 1,92 ganger flere 3,04 ganger flere 4,56 ganger flere 7,86 ganger flere Tesla (2018) 1,96 ganger flere 1,91 ganger flere 4,20 ganger flere 6,20 ganger flere

Se hele oversikten over klager og tvistegraden på de ulike merkene nederst i saken.

Til tross for at det har vært flere nyhetssaker om Teslas nyeste bil, Model 3, den siste tiden, er kun 15 av de 86 klagene på denne modellen.

Disse klagene går blant annet på dårlig lakkjobb, problemer med avbestilling og manglende funksjoner i bilene.

De resterende klagene gjelder Model X og S, og handler i all hovedsak om avvik i kvalitet, samt klager på dårlig verkstedkapasitet.

Tesla Model 3 ble nylig kollisjonstestet av Europeiske NCAP: Se video av testen i videoen under.

Skru På Lyd Error Error Tesla fikk full score i Euro NCAPs kollisjonstest. Vis mer

- Burde hatt færre klager

Thomas Iversen, juridisk seniorrådgiver i Forbrukerrådet, sier at det kan se ut som Tesla er på vei mot en klagerekord. For aldri før har de fått så mange klager i løpet av et halvt år.

- Vi har like mange klagesaker på Tesla halvveis i 2019 som vi hadde hele 2018. Tesla har hatt et rekordår når det kommer til nye biler, men veksten alene er ikke nok til å forklare økning.

Han sier at en så ung bilprodusent som Tesla burde hatt færre klager enn andre sammenliknbare merker.

- Vi ser at alle andre merker, som vi kan sammenlikne Tesla med, har en mye eldre bilpark enn Tesla. I praksis burde et selskap med en flåte med gjennomsnittsalder på 10 år ha flere klager per bil enn et selskap med en snittalder på rett over 2 år, noe som ikke er tilfelle i denne sammenlikningen.

Selvskapt problem

Satheesh Varadharajan, president i Tesla Owners Club Norway, tror at mange av klagene kommer fordi forventninger ikke blir innfridd.

- Jeg tror kundene ønsker at det de har kjøpt fungerer slikt det var tiltenkt. Mange eiere har kjøpt sin første bil, ny fra forhandler. Og det en elbil, noe som kan virke skremmende for mange. Det er mange faktorer som spiller inn, men felles er at de alle ønsker en bil som fungerer og et serviceapparat som kan hjelpe hvis det trengs.

TOCN: President Satheesh Varadharajan tror Tesla har skapt sitt eget klageproblem. Foto: Estate Media AS Vis mer

Han sier at de mange klagene kan være et resultat av et problem Tesla på mange måter har skapt for seg selv.

- Min personlige mening er at Tesla kanskje var litt for behjelpelig i starten, da antall biler var lavt. Det var lettere å ha personlig oppfølging, og ha bedre tid til hver bil, sier Varadharajan, og fortsetter:

- Nå som selskapet har blitt så stort som det har blitt, og representert i mer eller mindre samtlige kontinenter, så øker også utgiftene deretter. Det vil være langt fra bærekraftig å gi like god personlig service, og oppfølging, som tidligere. Det tror jeg i alle fall mange av de tidligste eierne føler på kroppen.

FORBRUKERRÅDET: Jurist Thomas Iversen mener Tesla må ta grep for å stoppe økningen i klager. Foto: Forbrukerrådet Vis mer

- Må ta kundene på alvor

Iversen i Forbrukerrådet tror også at kjøpernes forventning er noe av årsaken, en annen er kvaliteten på bilene.

- Det er ingen tvil om at de som kjøper Tesla stiller høye krav til kvaliteten på bilene. Det gjelder også Model 3, som prismessig ikke plasserer seg i premiumsegmentet. Når bilene da har problemer med kvaliteten, eller har estetiske avvik, blir det fort klager.

Nå mener Iversen at Tesla må ta grep for å komme seg ut av klagegropa, ikke minst for forbrukernes del.

- Vi forventer at Tesla tar kundene på alvor, og setter fokus på kundebehandlingen, også etter salget i fremtiden. Forbrukerrådet er kjent med at Tesla allerede har gjort en innsats for å øke verkstedkapasiteten, men denne må sannsynligvis ytterligere opp når over 10 000 nye Model 3-biler skal inn på førstegangsservice i løpet av 2020.

- Leit å se

Vi legger frem klagetallene for kommunikasjonssjef i Tesla Norge, Even Sandvold Roland.

- Vi synes selvfølgelig det er leit å se at det er en økning i antall klager. Samtidig må vi få minne om at de aller fleste Tesla-kundene i Norge er fornøyde, som dokumentert i blant annet Norsk Kundebarometer 2019, hvor Tesla med 4/5 stjerner ble plassert i kategorien svært fornøyde kunder.

Han sier at noen av klagene har dreid seg om ganske unike saker som kan ha falt utenfor etablerte prosesser.

-Vi jobber med våre interne rutiner for å sikre at færrest mulig kunder opplever behov for å involvere tredjepart, sier Roland.

Når det gjelder klagene på Tesla Model 3, viser Roland til utfordringene rundt utleveringene av modellen i vår, og tror dette kan være noe av årsaken.

TESLA: Kommunikasjonssjef Even Sandvold Roland sier de ønsker å forbedre seg. Foto: Christina Honninsvåg Vis mer

Han sier at de vil jobbe videre med å bli bedre enn de er i dag.

- Tesla lever ene og alene av fornøyde kunder. Som eneste bilmerke bruker vi ikke reklame eller betalt kommunikasjon. Flere uavhengige undersøkelser bekrefter at de aller fleste Tesla-kundene er fornøyde. Vi ønsker likevel å ytterligere forbedre kundetilfredsheten for å bedre hevde oss blant bilmerkene, hvor kampen om høyest kundetilfredshet er på olympisk nivå.

Listen under viser en oversikt over hvor mange klager de ulike merkene har fått første halvår, og tvistegraden, altså hvor mange klager de har fått per 1000 bil på veien. Tallene er hentet fra OFV, SSB og Forbrukerrådet.

Merke Antall biler Snittalder Klagesaker Tvistegrad (klager per 1000 bil) Tesla 42 432 2,1 86 2,03 Land Rover 12 072 13,1 16 1,33 BMW 176 342 9,4 186 1,05 MINI 12 612 6,7 10 0,79 Jeep 6 550 16,3 5 0,76 Chevrolet 19 877 29,7 15 0,75 Audi 151 300 10,1 101 0,67 Fiat 10 219 13 6 0,59 Mercedes-Benz 163 126 12 90 0,55 Citroën 39 078 9,6 21 0,54 Nissan 127 507 7,8 67 0,53 Renault 31 204 9,5 14 0,45 Volkswagen 391 906 9,9 174 0,44 Saab 21 355 16 9 0,42 Lexus 9 772 5,7 4 0,41 Ford 164 939 11,8 67 0,41 Hyundai 59 226 8 22 0,37 Jaguar 8 312 21,1 3 0,36 Opel 87 505 13 31 0,35 Peugeot 97 736 9,2 34 0,35 Mitsubishi 95 132 8,6 33 0,35 Volvo 226 042 11,7 76 0,34 Subaru 51 690 9,8 17 0,33 Kia 56 290 4,5 16 0,28 Honda 51 942 11 14 0,27 Porsche 11 316 15,6 3 0,27 Suzuki 56 670 9,5 15 0,26 Toyota 344 941 10,2 89 0,26 Mazda 65 873 8,7 16 0,24 Skoda 100 390 6,8 24 0,24 Andre 52 756 n/a 34 0,64 ELBIL24 PRO: Elbil24 Pro Rekkevidde, forbruk og ladehastighet